**Վահե (Վոլոդյա) Ալեքսանի Պողոսյան** (օգոստոսի 20, 1944(1944-08-20), Երևան, Հայկական ԽՍՀ, ԽՍՀՄ - նոյեմբերի 23, 2010(2010-11-23), Երևան, Հայաստան), հայ գրող, արձակագիր։ Հայաստանի գրողների միության անդամ 1975 թվականից։

Կենսագրություն
--------------

Վահե Պողոսյանը ծնվել է 1944 թվականի օգոստոսի 20-ին, Երևանում։ Սովորել է Երևանի Օրջոնիկիձեի անվան դպրոցում, մի քանի տարի աշխատել որպես շինարարության բանվոր։ 1965 թվականին ավարտել է Երևանի էլեկտրամեխանիկական տեխնիկումը, 1970 թվականին՝ Երևանի պետական համալսարանի բանասիրական ֆակուլտետի ժուռնալիստիկայի բաժինը։ Միաժամանակ 1970 թվականին ավարտել է Երևանի քաղկոմին առընթեր մարքսիզմ-լենինիզմի համալսարանի տնտեսագիտական ֆակուլտետը։ Եղել է ԽՄԿԿ անդամ 1971 թվականից։ 1970-1971 թվականներին աշխատել է Կիրովականի «Կայծ» քաղաքային թերթում որպես գրական աշխատող, 1971-1972 թվականներին «Հայաստանի ժողովրդական տնտեսություն» ամսագրում բաժնի բարիչ, 1972-1974 թվականներին՝ «Հայաստանի աշխատավորուհի» ամսագրում նախ որպես բաժնի վարիչ, ապա՝ պատասխանատու քարտուղար, 1974-1976 թվականներին՝ «Հայաստան» հրատարակչության քաղաքական գրականության բաժնում որպես ավագ խմբագիր։ 1976-1980 թվականներին եղել է «Գարուն» ամսագրի գրականության բաժնի վարիչ։

Ստեղծագործություններ
--------------------

Պողոսյանի պատմվածքների, վիպակների հիմնական թեման ժամանակակից կյանքն է («Կանգառում և սլացքի մեջ», 1972, «Ասպետի կացարանը», 1977, «Երկնային պատիժ», 1983, «Ճերմակ գառների ամառը», 1985, «Տաք ձյունը», 1985): Պողոսյանի առաջին պատմվածքը տպագրվել է 1965 թվականին։ Նրա պատմվածքներից ու վիպակներից մի քանիսը թարգմանվել են ռուսերեն, ուկրաիներեն, բելոռուսերեն, լիտվերեն, վրացերեն, լեհերեն, ադրբեջաներեն։ Ռադիոյով հաղորդվել են Պողոսյանի «Խաղը» և «Ասպետի կացարանը» ռադիոպիեսները («Ասպետի կացարանը» հաղորդվել է նաև ադրբեջաներեն)։ Պողոսյանի ստեղծագործությունների հիման վրա ստեղծվել են հեռուստաբեմադրություններ («Երկնային քարանձավ», 1973, ռեժիսոր՝ Ռ. Հախվերդյան, «Ասպետի կացարանը», 1988, ռեժիսոր Թ. Բիտյուցկայա-Էլիբեկյան)։ Գրում է նաև մանուկների համար («Հեքիաթների զարդատուփ», 1992):

Երկեր
-----

* Կանգառում և սլացքի մեջ, Երևան, «Հայաստան», 1972, 91 էջ։
* Ասպետի կացարանը, Երևան, «Սովետական գրող», 1977, 160 էջ։
* «Երկնային պատիժ», 1983։
* «Ճերմակ գառների ամառը», 1985։
* «Տաք ձյունը», 1985:/Теплый снег (Повести и рассказы), 1985.
* Հեքիաթների զարդատուփ։ Հայ գրող, 1991, 74 էջ։
* Երկու վիպակ. Ե. 2001:
* Դատը, Հայաստան, 2001, 159 էջ։

Ծանոթագրություններ
------------------

1. ↑  "AV Production - Վահե Պողոսյան". *avproduction.am*. Արխիվացված է the original 2022 թ․ օգոստոսի 19-ին. Retrieved 2019 թ․ օգոստոսի 9. `{{cite web}}`: Unknown parameter `|dead-url=` ignored (`|url-status=` suggested) (help)
2. ↑  Հայկ Խաչատրյան, Գրական տեղեկատու, Երևան, 1986, էջ 376։
3. ↑  «Ով ով է։ Հայեր» հանրագիտարան, հատոր առաջին, գլխավոր խմբագիր՝ Հովհաննես Այվազյան, Հայկական հանրագիտարան հրատարակչություն, Երևան, 2007։
4. ↑  Հայկական համառոտ հանրագիտարան, 2003։ հ. 4:
5. ↑  Պողոսյան, Վահե Ալեքսանի (1991). *Հեքիաթների զարդատուփ*. Հայ գրող. ISBN 9785807903211.
6. ↑  Պողոսյան, Վահե Ալեքսանի (2001). *Դատը: Պատմվածքաշար*. Հայաստան. ISBN 9785540017343.

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Բառարաններ և հանրագիտարաններ | AV Production |
|  |
| Չափորոշչային վերահսկողություն | ՀԳՀԳ: 9703 · LCCN: n82090076 · VIAF: 38262351 · WorldCat VIAF: 38262351 |

 |